Predkladacia  správa

V súlade s uznesením vlády SR č. 223 z 5. apríla 2000 informuje minister hospodárstva SR vládu o výsledkoch finančných podporných programov pre malé a stredné podnikanie. Predkladaný materiál prezentuje výsledky dosiahnuté v oblasti finančných programov vytvorených zo zdrojov štátneho rozpočtu, prostriedkov Európskej komisie programu PHARE a komerčných bánk, ako aj ďalšie finančné programy, ktoré napomáhajú rozvoju malého a stredného podnikania.

	Veľká pozornosť je v materiáli venovaná vyhodnoteniu Podporného úverového programu (PÚP), ktorý bol vytvorený z prostriedkov štátneho rozpočtu, programu PHARE a zúčastnených komerčných bánk. Program využíva revolvingový úverový fond, čo umožňuje v súčasnosti poskytovať ďalšie úvery zo splátok predchádzajúcich úverov. V prílohách sú uvedené prehľady o smerovaní poskytnutých úverov podľa regionálneho členenia, odvetví hospodárstva a spolupracujúcich bánk. 

	Národná agentúra pre rozvoj malého a stredného podnikania prostredníctvom siete Regionálnych poradenských a informačných centier a Podnikateľských inovačných centier zabezpečuje poradenstvo a informovanie o možnostiach získania finančných prostriedkov pre malých a stredných podnikateľov s dôrazom na okresy s vysokou mierou nezamestnanosti. 

Na dosiahnutých výsledkoch v oblasti finančnej podpory malého a stredného podnikania sa výraznou mierou podieľajú úverové programy Slovenskej záručnej a rozvojovej banky, a.s., ako aj úvery poskytnuté zo zdrojov EXIMBANKY SR a nenávratné finančné príspevky poskytnuté z prostriedkov štátneho rozpočtu určených na rozvoj malého a stredného podnikania. 

	Všeobecne však treba konštatovať, že stav podpory rozvoja malého a stredného podnikania na Slovensku i napriek realizácii podporných programov eliminujúcich nedostatky vyvíjajúceho sa ekonomického prostredia, nie je optimálny. Prístup podnikateľov ku kapitálu sťažuje najmä nedostatok záruk. Z uvedeného vyplýva potreba systémových zmien v prospech zlepšenia podnikateľského prostredia, pri využití už existujúcich a osvedčených podporných programov (ako napr. Podporný úverový program, Mikropôžičkový program alebo Programu Podpora). 

Schválenie Správy o priebehu realizácie podporných finančných programov pre malé a stredné podnikanie za I. polrok 2004 nemá finančný, ekonomický, environmentálny dopad a ani dopad na zamestnanosť.

	Vzhľadom na skutočnosť, že materiál má len informatívny charakter, nebol predmetom medzirezortného pripomienkového konania.